Sant Feliu de Llobregat

Sant Feliu de Llobregat Kataluniako udalerria da, Baix Llobregat eskualdeko hiriburua dena eta Bartzelonako probintzian ere kokatua.

Llobregat ibaiaren ezkerraldean dago, eta Collserolako mendilerrora zabaltzen da (Puig d'Olorda (436,4 m), Penya del Moro (375 m), Puig Aguilar (387 m). Udalerri hauek ditu mugakide: Bartzelona, Sant Cugat del Vallès eta Sant Just Desvern ekialdean; Molins de Rei iparraldean; Sant Vicenç dels Horts eta Santa Coloma de Cervelló mendebaldean eta Sant Joan Despí hegoaldean.

Barruti judizialeko burua da eta 2005az geroztik, apezpiku-hiria.

2022ko urtarrilaren 1eko erroldaren arabera 45.642 biztanle zituen. 11.81 km²-ko azalera du.

Festak 

 Herriko Festak: abuztuaren 10ean, San Lorentzo
 Udazkeneko Festak (edo herriko festa txikiak, gaur egun festa nagusiak): urriaren 12an, San Rarimi, Sardiniako Cagliariko (katalanez, Càller) artzapezpikua izan zena
 Udaberriko Festak: maiatzeko bigarren asteburua. Sant Feliu de Llobregateko Arrosa Erakusketa eta eskualdeko Merkataritza eta Industria Feria

Historia 
Historiaurrean ere gizakien presentzia dokumentaturik dago, Ca n'Albaredako aztarna paleolitikoekin eta Puig d'Olordako kobazulo bateko aztarna neolitikoekin. Hainbat tokitan aurkitu dira aztarna iberikoak eta erromatarrenak ere. Erromatarren garaian eta Erdi Aroko garai batean Sant Feliuk Ticiano, Tiano edo Micano izena zuen, eta Sant Feliu toponimoa 1002. urtera arte agertu zen aurrenekoz, Sant Cugat del Vallèseko monasterioko agiri batean (Sanct[us] Feli[x]).

1524an sortu zen San Lorentzoko eliza, 1936ko gerran suntsitua eta ondoren toki berean berreraikia.

XVII. mendean, Jaume Falguerak jauregi bat eraiki zuen, gaur egun ere Falguera jauregia izenaz ezaguna, LLobregat ibairaino ailegatzen ziren lorategiekin. Gaur egun udalarenak dira jauregia eta lorategiak.

1855ean inauguratu zen Sant Feliuko tren geltokia, Bartzelona eta Vilafranca arteko lineakoa. Udal merkatua, berriz, 1885ekoa da. Espainiako Alfonso XIII.a erregeak eman zion hiriaren izaera 1929an eta 1936an bihurtu zen Baix Llobregateko eskualdeko hiriburu.

XX. mendearen hasieran lantegiak ezartzen hasi ziren, ehundegiak lehenbizi, eta metalurgiakoak ondoren.

1990eko hamarkadan eraiki ziren bi auzo berri: Mas Lluí, herriko azalera urbanizatua %30 handitu zuena, eta les Grasses, Molins de Rei ondoan, herritarrentzako lorategia duena, el Roserar, arrosa barietate askorekin.

2018an hasi ziren trenbidea lur azpira eramateko lanak, urtetan bizilagunen erreibindikazioaren ondorioz, eta herriari aldaketa handia ekarriko diote.

Demografia

Hiritar ezagunak 
 Juan Carlos Navarro (1980-), saskibaloi jokalaria.
 Joana Raspall i Juanola, idazlea eta poeta; 2006ko Creu Sant Jordi saria; Hiriko Urrezko Domina.
 Jenn Diaz Ruiz, idazlea.
 Pere Dot i Martínez, arrosa-hazlea, hiriko seme kuttuna izendatua eta Hiriko Urrezko Domina.

Ikus, gainera 
 Bartzelonako udalerrien zerrenda

Erreferentziak

Kanpo estekak 
 Sant Feliuko udal webgunea
 https://www.turismebaixllobregat.com/ca/municipi/sant-feliu-de-llobregat

Baix Llobregateko udalerriak
Bartzelonako udalerriak
Kataluniako hiriak